text: [{"text_idx": "#000001", "text": "Aabo bantu basyoma kuti Mwami Yahushua Messiah wakali kupona kataninga zyalwa balikumbatizya kumajwi aa Mwaapositolo Paulu mu 1 Bakolinto 10:4, oomo walo mwaamba kuti boonse bana Isilayeli nibakali munkanda \u2018 boonse bakanywa cakunywa comwe ku moza; nkaambo bakanywa kuzwa mubbwe lya moza eelyo lyakali kubasindikila; alimwi eelyo bbwe wakali Kristu.\u2019"}, {"text_idx": "#000002", "text": "Kuzwa muli ceeci basaalikizya kuti Kristu mubuntu bwakwe bwini wakali kweembela bana Isilayeli nibakali kweenda musinzo munkanda kuya ku Nyika Yacisyimyo. Aaka kampango atumwi twamu Cizuminano Cakale kanjaanji tupandulula Yahuwah ati ndi Bbwe (Ciibalusyo. 32:4; Intembauzyo. 18:2, 31). Mbwaanga Yahuwah nde bbwe, alimwi Kristu awalo ndibbwe lyakali kusindikila bana Isilayeli, aboobo Kristu weelede kuti kanooli Yahuwah, mbobasyoma oobo."}, {"text_idx": "#000003", "text": "Oobu busanduluzi, nokuba kuti bulajanwajanwa, bulaa tumpenda tulemu. Kakutaanguna kajatikizya ncoliiminina bbala lyakuti \u201cKristu.\u201d Kanjaanji tubelesya bbala eeli kubee ndezina lini lyokwa Yahushua akubaanga lyakali zina lya wisi (zina licaalizya). \u201cChristos\u201d ndi bbala lyaci Giliki lisandulula bbala lyaci Hebulayo lyakuti \u201cMessiah,\u201d eelyo liiminina \u201cuunanikidwe.\u201d Eeli bbala lyakali kupegwa bami ba Isilayeli. Davida wakali \u201cmessiah\u201d alimwi wakali mukonzyanyo uusolweda yooyo wakali kuzyoonununa bantu ba Isilayeli akubamba Bulelo bwa Yahuwah."}, {"text_idx": "#000005", "text": "\u201cLunyungu\u201d mu mangwalo woonse aaya caambilizya \u201cbamukowa.\u201d Eeci citondeka ku kasimpe kakuti ooyo Messiah wakashinshimwa wakali kuyoozyila akataa mukowa wabantu. Kunyina cintu mu Cizuminano Cakale cisendekezya kuti oolo lunyungu lwaasyomezyegwa lwakaliko kale muciimo ciindene cimbi pe. Nkaambo kuti Paulu naakayiisya kuti Messiah wakaliko ncobeni mubuntu bwakwe munkanda, eeco nicaakazyanya amajwi aa bashinshimi cinicini."}, {"text_idx": "#000006", "text": "Cintu cabili cipati cikazyanya aamuzeezo ooyu nkasimpe kakuti Yahuwah wakali kubelesya bangele kujata milimo ya bana Isilayeli. Mu Cizuminano Cipya kulaambidwe muzibaka zyotatwe Mulawo nowaapegwa aabangele (Milimo 7:38, 53; BaGalatiya. 3:19; BaHebulayo. 2:2). Mukampango komwe-komwe aaka kuli mungele wa Mulawo uusangene mukukazya ooku. Koswata kampango komwe-komwe mubukkwene kumwi kobambilila kabotu-kabotu alimwi yebo ulabona kuti mutwe wamakani uujanika ngwa bupati bwa Mulumbe mubotu ku Mulawo. Mulawo wakapegwa aa bangele balikke buyo, pele Mulumbe mubotu wakaletwa aa Mwanaa Yahuwah, nkabela aboobo ulaa busena bupati busumpukide. Kristu taakali kunga watola cibeela nociba buti, aboobo, kutali mu kupa Mulawo kubana Isilayeli, nanka mukweembela bana Isilayeli munkanda."}, {"text_idx": "#000007", "text": "Akaambo kakuti Messiah taakali kunga watola cibeela kali mubuntu bwakwe munkanda, ikaambo ka Paulu keelede kwiiminina kuti eelyo bbwe lyakali kwiiminina naa wakali mukonzyanyo wa Kristu munzila imwi. Tacili cintu ceenzu mu Mangwalo kubelesya bbala lyakuti \u201ckuba\u201d munzila ya kwiiminina cintu. Yahushua wakati, \u201cIme ndime mulyango\u201d (Johane 10:7); \u201cIme ndime musaansa wamasimpe\u201d (Johane 15:1). Naakatalisya Mulalilo wa Mwami walo wakati, icinkwa \u201cngo mubili wangu\u201d akuti waini mu nkomeki \u201cmbo bulowa bwangu\u201d (1 Bakolinto. 11:24- 25), eeci cilisalazyidwe kuti ciiminina mubili wakwe wakajaigwa abulowa bwakatika."}, {"text_idx": "#000008", "text": "Oobu busanduluzi bulayungizya kubaa nguzu kuti muntu walomya kubala cibalo coonse kuzwa mukampango 1 kusikila kampango 11 ka 1 Bakolinto 10. Ziindi zyobile Paulu waamba kuti bweende bwa bana Isilayeli bwakali mukonzyanyo kuli ndiswe (v. 6, 11). Ibbala lyaci Giliki libelesyedwe aawa lyaambilizya \u201cmikonzyanyo.\u201d"}, {"text_idx": "#000009", "text": "Bana Isilayeli nibakainda mukkumbi amu Lwizi Lusubila, ooyo wakali \u201cmukonzyanyo\u201d wa Kubbizyigwa kwa Bunakristu. Balo bakabbizyigwa \u201cmuli Mozesi\u201d (v. 2, NASB) eelyo nibakali kubbizyigwa \u201cmuli Kristu\u201d (BaLoma. 6:3; 1 Bakolinto. 12:13; BaGalatiya. 3:27). Mu kampango 3 a 4 tuyungizya kweendelanya mikonzya kwiinda mukweezyekanya zyaatola busena nibakali kupegwa manna mu Kulonga 16, azimwi zyaacitika ku (Rephidimu aku Kadeshi eelyo Yahuwah naakabapa meenda camaleele kuzwa mumwaala wa bbwe (Kulonga. 17:1-7; Myeelwe. 20:1-13)."}, {"text_idx": "#000010", "text": "\u201cCakulya ca moza\u201d eeco caambidwe mukampango 3 cilisalazyidwe kuti manna aakapegwa abuzuba camaleele ku bana Isilayeli kwa myaka iili 40. Kupa manna kulembedwe mu Kulonga 16 eeco ncecisolweda cilembedwe muli Johane 6."}, {"text_idx": "#000011", "text": "Ninzi caacitika ku Mabwe Obile"}, {"text_idx": "#000012", "text": "Eezi zyaatola busena kujatikizya bbwe zyakalembwa muciindi cakwiingaila kwa bana Isilayeli munkanda, nkabela kulayandika kubonesya mboziimpene."}, {"text_idx": "#000013", "text": "Citaanzi caacitika eelyo mbucaainda biyo ciindi cakupegwa manna. Bana Isilayeli bakasika ku Rephidimu (Kulonga. 17:1) mpeenya aawo bakatalika kutongooka kubula meenda, mbube Yahuwah wakalaila Mozesi kuti awume bbwe. Meenda akapoomoka mpoonya bantu bakakkuta. Kuumputa bbwe citondezya kasimpe kakuti Messiah Bbwe lyesu wakauminwa ndiswe. Kupa meenda camaleele mukonzyanyo wa kwaabilwa Muya Uusalala, meenda aabuumi (Johane 7:37-39)."}, {"text_idx": "#000014", "text": "Cabili caacitika cakali kuya kumamanino aa kwiingaila munkanda. Alimwi, bana Isilayeli bakatongooka buyumuyumu bwa meenda, mpoonya Yahuwah wakabapa nzibaabulide. Nokuba boobo, aciindi eeci, Walo wakasalazya kupa malailile kuli Mozesi kuti akanane biyo jwi kubbwe, pele Mozesi mu bukali bwakwe wakanyansya akukandula musako ziindi zyobile abbwe (Myeelwe. 20:1-12)."}, {"text_idx": "#000015", "text": "Naakakandula musako abbwe muciindi cakuti aambe biyo majwi, Mozesi wakabapa mulandu wakuzimaanya mukonzyanyo. Ibbwe lyamu Kulonga 17 lipa mukonzyanyo wa Messiah kali muciimo cabuntu, kauminwa kupa ndiswe meenda aabuumi, kakuli ibbwe lyamu Myeelwe 20 likonzyanya aa Messiah Mupaizi wesu Mupati, uuteelede kuumwa ziindi zyobile (cp. Heb. 6:6), pele weelede kukananinwa biyo kutegwa atupe meenda aabuumi."}, {"text_idx": "#000016", "text": "Cintu citaanzi caacitika kumatalikilo aa kwiingaila, cabili caacitika kumamanino; zyoonse zyobile zibamba musyobo wa mukonzyanyo wa Messiah mbwaliko lyoonse akataa bantu bakwe \u201cnobaingaila munkanda.\u201d"}, {"text_idx": "#000017", "text": "Eezi zintu zyobile zyaacitika nzitwalanga, zyakacitikila mumasena aandeene, alimwi kuli bbala nsini muci Hebulayo liiminina \u201cbbwe\u201d libelesyedwe mubusena bumwi abumwi. Mu Kulonga 17, ibbala lya bbwe ndyakuti tsur, mu Myeelwe 20 ndyakuti sela. Saa ncinzi cini Paulu caamba eelyo naamba kuti \u201cbakanywa kuzwa mubbwe lya moza eelyo lyakali kuyaa kubatobela\u201d? Talili bbwe ncobeni lyakali kuyaa kutobela nkamu yabana Isilayeli munkanda, pele bantu banji basungilizya kuti oobu mbobumboni bwakuti Messiah lwakwe wakali kuyaa bweenda ambabo. Bwiinguzi mbwakuti Paulu wakali kubelesya mulaka wa bweende bwa Bunakristu akweezyeka ceeco kukonzyanisya myeendelo ya Cizuminano Cakale. Eeci cilisalazyidwe kutondezyegwa eelyo naakaamba lubbizyo mu tumpango 1 a 2. Bana Isilayeli \u201ctiibakabbizyigwa\u201d ncobeni. Mubwini, twaambilwa kuti meenda taakakunka kusika munsi lyabo; bakeenda atalaa nyika njumu kabalanduka Lwizi Lusubila. Pele bweende bwabo bwakali munsimunsi kweezyekanya cakuti Paulu wakati \u201cbakabbizyigwa muli Mozesi.\u201d Mbweenya buyo, alyalo bbwe tiilyakabatobela ncobeni. Lyakali biyo mukonzyanyo wa Messiah ooyo uutusindikila mubuumi bwesu boonse."}]